Waar die hart van vol is . . . - Solidariteit WêreldSolidariteit Wêreld
Tuis › 10 minute voor werk Juig › Waar die hart van vol is . . .
– Lukas 6:45
Waar die hart van vol is, loop die mond van oor, sê die spreekwoord. As 'n mens wil weet hoe iemand anders se hart lyk, kan jy maar net luister na die dinge wat hulle kwytraak. Mense se woorde en dade verraai hul ware gesindhede. Ons is van nature almal sondig, soos die dinge wat ons sê en doen, getuig. Maar Christene behoort anders te wees: Ons moet heilig lewe. Ons harte moet skoongewas wees. Uit ons monde moet die goeie te voorskyn kom. Ons behoort aan ons vrugte, aan die dinge wat ons doen en sê, uitgeken te kan word as kinders van die Here.
Waarvan loop jou mond oor? Wanneer jy tussen jou vriende is, skinder jy, vertel jy dalk 'n grap of twee wat effens vuilerig is, gebruik jy die Here se Naam ydellik? Of getuig jy graag hoe goed die Here vir jou is? En as jy tuis is, hoe lyk jou gesindheid en jou woorde wanneer jy met jou kinders, man of ouers praat? Kan Jesus se liefde gehoor word in die dinge wat jy sê? 'n Boom word aan sy vrugte geken, en 'n mens aan sy woorde. Maak baie seker dat die dinge wat ander mense jou hoor sê, by 'n Christen pas!
Hemelse Vader, ek is jammer dat my mond baie keer oorloop van dinge wat nie by 'n kind van U pas nie. Vergewe my asseblief, en help my dat die dinge wat ek van nou af sê, van u liefde sal getuig. Amen.